IZVEDBENA UREDBA KOMISIJE (EU) 2022/2091

z dne 25. avgusta 2022

o spremembi Izvedbene uredbe (EU) 2017/892 in Izvedbene uredbe (EU) št. 511/2012 glede uradnih obvestil držav članic o priznanih organizacijah proizvajalcev, združenjih organizacij proizvajalcev in medpanožnih organizacijah v sektorjih sadja in zelenjave ter mleka in mlečnih izdelkov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti členov 174(1), točka (a), 174(2), točka (a), in 223(3), točka (b), Uredbe,

ob upoštevanju naslednjega:

(1) Uredba (EU) št. 1308/2013 določa posebna pravila o priznavanju organizacij proizvajalcev, združenj organizacij proizvajalcev in medpanožnih organizacij ter Komisijo pooblašča za sprejemanje delegiranih in izvedbenih aktov v zvezi s tem.

(2) Uredba (EU) št. 1308/2013 določa, da morajo države članice Komisijo obvestiti o svojih odločitvah glede priznanja, zavrnitve ali preklica priznanja organizacij proizvajalcev, združenj organizacij proizvajalcev in medpanožnih organizacij v predhodnem koledarskem letu.

(3) Izvedbena uredba Komisije (EU) 2017/892 (2) določa nekatere obveznosti poročanja za priznane organizacije proizvajalcev in združenja organizacij proizvajalcev ter nadnacionalne organizacije navedenih pravnih oseb v sektorjih sadja in zelenjave ter predelanega sadja in zelenjave.

(4) Izvedbena uredba Komisije (EU) št. 511/2012 (3) med drugim določa obveznosti poročanja v zvezi s priznanimi organizacijami proizvajalcev, združenji priznanih organizacij proizvajalcev in medpanožnimi organizacijami v sektorju mleka in mlečnih izdelkov.

(5) Delegirana uredba Komisije (EU) 2016/232 (4), kakor je bila spremenjena z Delegirano uredbo Komisije (EU) 2022/2092 (5), določa boljši in racionaliziran sistem obveščanja o priznanih nacionalnih in nadnacionalnih organizacijah proizvajalcev, združenjih organizacij proizvajalcev in medpanožnih organizacijah na enoten način za vse sektorje. Zato se pravila o uradnih obvestilih držav članic iz navedene uredbe uporabljajo za informacije o priznanih organizacijah proizvajalcev v vseh sektorjih kmetijskih proizvodov iz člena 1(2) Uredbe (EU) št. 1308/2013, vključno z informacijami, ki se trenutno zahtevajo na podlagi člena 21 Izvedbene uredbe (EU) 2017/892 za sektorja sadja in zelenjave ter predelanega sadja in zelenjave ter na podlagi člena 1 Izvedbene uredbe (EU) št. 511/2012 za sektor mleka in mlečnih izdelkov.

(6) V izogib temu, da bi morale države članice dvakrat predložiti zahtevane informacije, je primerno spremeniti izvedbeni uredbi (EU) 2017/892 in (EU) št. 511/2012.

(7) Za preprečitev zmede med staro in novo ureditvijo bi se morala pravila iz te uredbe uporabljati od 1. januarja 2023.

(8) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 V delu A Priloge II k Izvedbeni uredbi (EU) 2017/892 se točka 2 črta.

Člen 2 Člen 1 Izvedbene uredbe (EU) št. 511/2012 se črta.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 1. januarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 25. avgusta 2022 Za Komisijo predsednica Ursula VON DER LEYEN

(1) UL L 347, 20.12.2013, str. 671.

(2) Izvedbena uredba Komisije (EU) 2017/892 z dne 13. marca 2017 o določitvi pravil za uporabo Uredbe (EU) št. 1308/2013 Evropskega parlamenta in Sveta v zvezi s sektorjema sadja in zelenjave ter predelanega sadja in zelenjave (UL L 138, 25.5.2017, str. 57).

(3) Izvedbena uredba Komisije (EU) št. 511/2012 z dne 15. junija 2012 o uradnih obvestilih v zvezi z organizacijami proizvajalcev in medpanožnimi organizacijami ter pogodbenimi pogajanji in razmerji iz Uredbe Sveta (ES) št. 1234/2007 v sektorju mleka in mlečnih izdelkov (UL L 156, 16.6.2012, str. 39).

(4) Delegirana uredba Komisije (EU) 2016/232 z dne 15. decembra 2015 o dopolnitvi Uredbe (EU) št. 1308/2013 Evropskega parlamenta in Sveta glede nekaterih vidikov sodelovanja proizvajalcev (UL L 44, 19.2.2016, str. 1).

(5) Delegirana uredba Komisije (EU) 2022/2092 z dne 25. avgusta 2022 o spremembi Delegirane uredbe (EU) 2016/232 in Delegirane uredbe (EU) 2017/891 glede uradnih obvestil držav članic o priznanih organizacijah proizvajalcev, združenjih organizacij proizvajalcev in medpanožnih organizacijah (glej stran 18 tega Uradnega lista).